b'\n_START_ARTICLE_\nFrancisca Ruiz Vallecilla\n_START_SECTION_\nBiografia\n_START_PARAGRAPH_\nEn febrer de 1916, despr\xc3\xa9s del decret de suspensi\xc3\xb3 d\xe2\x80\x99agregacions, torna a Madrid, des de Ja\xc3\xa9n, per a preparar les oposicions a Escoles Normals. Estigu\xc3\xa9 vivint a la Resid\xc3\xa8ncia de Senyoretes del carrer Fortuna, tot i que Pedro Poveda li havia ofert la casa Teresiana de Madrid per a estar-s\xe2\x80\x99hi. Francisca li agraeix l\xe2\x80\x99oferiment per\xc3\xb2 continua a la Resid\xc3\xa8ncia i li expressa l\xe2\x80\x99enyoran\xc3\xa7a per la vida a Ja\xc3\xa9n. La relaci\xc3\xb3 d\xe2\x80\x99aquesta professora i Pedro Poveda fou estreta; l\xe2\x80\x99anomena Paquita. Arriba a l\xe2\x80\x99Escola Normal de Mestres d\xe2\x80\x99Alacant durant el curs 1926-1927, quan l\xe2\x80\x99Escola Normal es trasllada al passeig de Marv\xc3\xa0._NEWLINE_En novembre de 1934 \xc3\xa9s elegida pel Claustre de l\xe2\x80\x99Escola Normal com a representant d\xe2\x80\x99aquesta en el Patronat de Selecci\xc3\xb3 de Becaris de la prov\xc3\xadncia. Davant les protestes durant el segon bienni republic\xc3\xa0 sobre l\xe2\x80\x99exist\xc3\xa8ncia a torns de col\xc3\xb2nies escolars mixtes, la professora explica al Bolet\xc3\xadn de Educaci\xc3\xb3n que totes les col\xc3\xb2nies han de ser mixtes, perqu\xc3\xa8 l\xe2\x80\x99objectiu n\xe2\x80\x99\xc3\xa9s crear una influ\xc3\xa8ncia positiva en la conviv\xc3\xa8ncia entre sexes i la distribuci\xc3\xb3 de tasques per igual. Totes les activitats s\xe2\x80\x99havien de realitzar per xiquets i per xiquetes, siguen de tipus dom\xc3\xa8stic, intel\xc2\xb7lectual, art\xc3\xadsc o l\xc3\xbadic. Estava en contra que les xiquetes a les col\xc3\xb2nies serviren el menjar als xiquets o als mestres. \xc2\xabPel principi d\xe2\x80\x99equitat\xc2\xbb. Ella mateixa dirigeix dos torns mixtes d\xe2\x80\x99estiu a Alcoleja l\xe2\x80\x99any 1935._NEWLINE_No va tornar a treballar en aquesta Escola Normal una vegada va acabar la Guerra Civil espanyola. El mestre Lu\xc3\xads Martines Serrano, de la IV promoci\xc3\xb3 del Pla professional, en febrer de 2005, va fer donaci\xc3\xb3 a l\xe2\x80\x99arxiu hist\xc3\xb2ric de la Facultat d\xe2\x80\x99Educaci\xc3\xb3 de les classes dictades per la professora a l\xe2\x80\x99Escola Normal.'